***Η βυζαντινή ιστορία μέσα από τις πηγές***

*Η γνώση της ιστορίας αποκτιέται κυρίως μέσα από τη μελέτη των ιστορικών πηγών. Οι πηγές όμως ενός βυζαντινολόγου μπερδεύτηκαν… Μπορείτε να καταλάβετε σε ποιο ιστορικό γεγονός, πρόσωπο, κατάσταση ή έργο που σχετίζεται με τη βυζαντινή ιστορία αναφέρονται οι παρακάτω πηγές;*

**Η γεωγραφική θέση του Βυζαντίου**

«Ο τόπος όπου κατοικούν οι Βυζάντιοι είναι εξαιρετικά πλεονεκτικός από την άποψη της θάλασσας, γιατί τους χαρίζει ασφάλεια και πλούτο, όσο καμιά άλλη χώρα του γνωστού κόσμου. Βρίσκεται ακριβώς στην είσοδο του Εύξεινου Πόντου, έτσι που μήτε να εισπλεύσουν σ’ αυτόν, μήτε να εκπλεύσουν είναι δυνατό οι έμποροι χωρίς την άδεια των Βυζαντίων. Ο Εύξεινος Πόντος έχει πολλά από τα χρήσιμα για τη ζωή των άλλων ανθρώπων προϊόντα και όλα αυτά τα εξουσιάζουν οι Βυζάντιοι. Τα μειονεκτήματα της πόλης όμως από τη μεριά της στεριάς είναι τα παρακάτω. Επειδή η Θράκη περικυκλώνει τη χώρα τους από τη μια θάλασσα ως την άλλη, οι Βυζάντιοι είναι σε συνεχή πόλεμο με τους Θράκες. Έχουν μια χώρα ευφορότατη, όταν όμως την καλλιεργήσουν και έρθει ο καιρός των άφθονων και εκλεκτών καρπών, φτάνουν οι Θράκες που άλλο μέρος της σοδειάς τους το καταστρέφουν και άλλο το παίρνουν μαζί τους».

**Πολύβιος,***Ιστορίες*

*Αναφέρεται:…………………………………………………………………………………………………..*

**Οι σχέσεις των Ρώσων με τους Βυζαντινούς**

«Το βάπτισμα της Μεγάλης Δούκισσας Όλγας και ο γάμος του Βλαδίμηρου με την πριγκίπισσα Άννα έφεραν πιο κοντά και τους δυο λαούς και διευκόλυναν τη συνεργασία τους. Βυζαντινοί μητροπολίτες στάλθηκαν στη Ρωσία για να διαφωτίσουν και να διακονήσουν τους νέους χριστιανούς. Έλληνες τεχνίτες έχτισαν στο Κίεβο1 την εκκλησία της Θεοτόκου και τον μητροπολιτικό ναό της Αγίας Σοφίας και Βυζαντινοί αγιογράφοι φιλοτέχνησαν τα ψηφιδωτά τους. Ιερά βιβλία μεταφράστηκαν στη ρωσική γλώσσα και η βυζαντινή μουσική προσαρμόστηκε στη ρωσική λειτουργία. Ο Εύξεινος Πόντος έγινε πλωτός δρόμος επικοινωνίας ανάμεσά τους. Στο λιμάνι της Κωνσταντινούπολης είχε δοθεί προνομιακός χώρος για να προσαράζουν τα ρωσικά πλοία και για να εξυπηρετούνται οι Ρώσοι έμποροι και ναυτικοί που έφταναν εκεί. Και όλα αυτά κράτησαν ως την Άλωση της Πόλης από τους Τούρκους».

**Διον. Α. Ζακυθηνός,** *Βυζαντινή ιστορία*

*Αναφέρεται:…………………………………………………………………………………………………..*

«Το θαυμαστό στην Αγία Σοφία είναι ο τρούλος. Δε φαίνεται να στηρίζεται πουθενά, αλλά μοιάζει ως να κρέμεται από τον ουρανό με χρυσή αλυσίδα. Όταν εισέρχεται κανείς στην εκκλησία για να προσευχηθεί, αισθάνεται ότι το κτίσμα αυτό δεν είναι έργο ανθρώπινης δύναμης. Η ψυχή υψώνεται προς τον ουρανό και ο άνθρωπος νιώθει ότι ο θεός είναι κάπου εκεί κοντά και ότι ευχαριστείται κι αυτός να ευρίσκεται εκεί, εις την εκλεκτή κατοικία του.

**Προκόπιος,** Περί κτισμάτων

Αναφέρεται:…………………………………………………………………………………………………..

**Οι Ακρίτες τον καιρό της ειρήνης**

Στους φρουρούς των συνόρων μοιράζονταν δημόσιες εκτάσεις γης, με την υποχρέωση να τις καλλιεργούν και να τις βελτιώνουν. Στη διπλή αυτή φροντίδα των ακριτών αναφέρεται και το παρακάτω ακριτικό τραγούδι, που τραγουδιέται μέχρι σήμερα από τους Έλληνες του Πόντου. Σύμφωνα μ’ αυτό ο γενναίος Ακρίτας- πολεμιστής είναι τόσο άξιος γεωργός και επιδέξιος καλλιεργητής, που και τα πουλιά ακόμη τον θαυμάζουν και τον μακαρίζουν για το περιβόλι του:

«Ακρίτας κάστρον έχτισε κι ακρίτας περιβόλι,  
σ’ έναν τόπο ομαλό, σε καρπερό λιβάδι.  
Όσα του κόσμου τα φυτά, κει φέρνει και φυτεύει  
κι όσα του κόσμου τ’ αμπελιά, κει φέρνει κι αμπελώνει  
κι όσα του κόσμου τα νερά, κει φέρνει κι αυλακώνει  
κι όσα του κόσμου τα πουλιά, κει πάνε και φωλεύουν.  
Πάντα κελάηδαν κι έλεγαν: «Πάντα να ζεις Ακρίτα!»

***Ποντιακό τραγούδι***

*Αναφέρεται:…………………………………………………………………………………………………..*

**Ο θρύλος του Ηράκλειου**

«Η φήμη του Ηράκλειου (ως άξιου αυτοκράτορα και στρατηγού) επισκίασε τη φήμη του Ιουστινιανού, ακόμα και του Κωνσταντίνου. Ο θρύλος του επέζησε για πολύ ανάμεσα στους πληθυσμούς των περιοχών που γνώρισαν τα κατορθώματά του.»

**Ελένη Γλύκατζη-Αρβελέρ,** *Η πολιτική ιδεολογία της Βυζαντινής αυτοκρατορίας*

*Αναφέρεται:…………………………………………………………………………………………………..*

**Ο Βασίλειος Β΄ στην Αθήνα**

«Μετά την υποταγή των Βουλγάρων, ο αυτοκράτορας Βασίλειος ο Β΄ κατέβηκε στη νότια Ελλάδα, για να εμψυχώσει τους πληθυσμούς που είχαν υποστεί τις επιθέσεις και τις καταστροφές τους:

Φτάνοντας στην Αθήνα, ανέβηκε στην Ακρόπολη και πρόσφερε τα ευχαριστήρια της νίκης στη Θεοτόκο. Αφού κόσμησε το ναό της με πολλά λαμπρά και πολυτελή αναθήματα, γύρισε στην Κωνσταντινούπολη».

**Γεώργιος Κεδρηνός,** *Σύνοψις Ιστοριών (11ος αι.)*

*Αναφέρεται:…………………………………………………………………………………………………..*

Οι Σλάβοι ήταν γνωστοί στους Βυζαντινούς από τον 4ο αιώνα. Κατοικούσαν **πάνω από το Δούναβη ,**ανάμεσα στους ποταμούς Δνείπερο και Βιστούλα. Ασχολούνταν με τη γεωργία και ήταν ικανοί τεχνίτες ξυλουργοί. Ιδιαίτερη επίδοση είχαν στην κατασκευή μονόξυλων και άλλων πλωτών μέσων.

Η μετακίνηση των Αβάρων στην ίδια περιοχή ανάμειξε τους δύο λαούς και τους έφερε σε κάποιες προστριβές μεταξύ τους. Μετά την οριστική εγκατάσταση των Αβάρων εκεί, πολλοί Σλάβοι, πιεζόμενοι, πέρασαν το Δούναβη και, ως ασύντακτες ομάδες, εγκαταστάθηκαν νοτιότερα στα βυζαντινά εδάφη. Άλλοι από αυτούς όμως, συνεργαζόμενοι με τους Αβάρους, έκαναν επιδρομές στις ίδιες περιοχές φτάνοντας ως τη Θεσσαλονίκη.

***Στα βυζαντινά χρόνια*** (βιβλίο Ε΄ Δημοτικού)

*Αναφέρεται:…………………………………………………………………………………………………..*

**«Καλόν εντάφιον η βασιλεία»**

Ο Ιουστινιανός, λίγο πριν δώσει εντολή στους στρατηγούς να χτυπήσουν τους στασιαστές, είχε αποφασίσει να εγκαταλείψει το θρόνο και να φύγει. Η αυτοκράτειρα Θεοδώρα όμως τον έπεισε ν’ αλλάξει την απόφασή του λέγοντάς του:

«Όποιος γεννήθηκε, αναπόφευκτα θα πεθάνει. Στο βασιλιά όμως είναι αδικαιολόγητη η φυγή. Εγώ δε θα μπορούσα να ζω χωρίς την πορφύρα, ούτε επιθυμώ να ζήσω την ημέρα που δε θα με αποκαλούν βασίλισσα.

Εάν λοιπόν εσύ, βασιλιά, θέλεις να σωθείς, μπορείς: Και χρήματα πολλά έχουμε, και θάλασσα και πλοία. Σκέψου όμως μήπως, στο μέλλον, μετανιώσεις που σώθηκες φεύγοντας, αντί να μείνεις εδώ και να πεθάνεις. Διότι σε μένα αρέσει κάποιος λόγος παλαιός, που λέει ότι είναι **καλό να πεθαίνει κανείς βασιλιάς.**»

**Προκόπιος,**Yπέρ των πολέμων

*Αναφέρεται:…………………………………………………………………………………………………..*

Οι Βούλγαροι ήταν λαός ασιατικής καταγωγής. Στο χώρο της Ευρώπης εμφανίστηκαν στα τέλη του 5ου αιώνα και αρχικά εγκαταστάθηκαν στη βορειοανατολική περιοχή του Εύξεινου Πόντου. Από εκεί μετακινήθηκαν νοτιότερα και κατέλαβαν την περιοχή πάνω από τις εκβολές **του Δούναβη ,** που ήταν το βόρειο σύνορο της αυτοκρατορίας. Έχοντας το χώρο αυτό ως ορμητήριο, στα μέσα του 7ου αιώνα, πέρασαν τον ποταμό και λεηλατώντας τις βυζαντινές επαρχίες, εγκαταστάθηκαν στην περιοχή που ορίζεται από το Δούναβη, την οροσειρά του Αίμου και τον Εύξεινο Πόντο. Οι Βυζαντινοί δεν κατάφεραν να τους εμποδίσουν. Γι’ αυτό υπέγραψαν συνθήκη ειρήνης μαζί τους, που τους επέτρεπε **να μένουν μόνιμα στα εδάφη της αυτοκρατορίας ,** με την υποχρέωση να εμποδίζουν άλλους λαούς να κάνουν το ίδιο.

***Στα βυζαντινά χρόνια*** (βιβλίο Ε΄ Δημοτικού)

*Αναφέρεται:…………………………………………………………………………………………………..*

**Η συμφωνία παράδοσης των Ιεροσολύμων μεταξύ του χαλίφη Ομάρ και των χριστιανών**

Στο όνομα του φιλεύσπλαχνου Αλλάχ. Η συμφωνία αυτή ισχύει για όλους τους χριστιανούς

υπηκόους μας, τους ιερείς, τους μοναχούς και τις μοναχές. Τους εγγυάται προστασία, οπουδήποτε και αν βρεθούν. Ως χαλίφης δεσμεύομαι να εξασφαλίσω προστασία σε μας τους ίδιους και τους οπαδούς μας και όλους τους χριστιανούς υπηκόους μας, που ανταποκρίνονται στις υποχρεώσεις τους. Η ίδια προστασία παρέχεται στις εκκλησίες, τα σπίτια και τους τόπους προσκύνησης, αλλά και στους προσκυνητές που επισκέπτονται αυτούς τους τόπους και όλους εκείνους που αναγνωρίζουν τον προφήτη Ιησού.

***H. Basley-H. Glaser-W. Hug-Fr. Bahl,*** *Geschichtliche Weltkunde,* τ. 2 (Vom Frankenreich bis zum Westfalischen Frieden),

Ausgabe fur Gymnasien in Bayern, Verlag Moritz Diesterweg, Φραγκφούρτη-Βερολίνο-Μόναχο 1981, 16

*Αναφέρεται:…………………………………………………………………………………………………..*

**Οι οικονομικές συνέπειες των πολέμων**

«Οι στρατιωτικές δαπάνες και ο αγώνας κατά των εχθρών χρειάζονται μεγάλη φροντίδα και χωρίς χρήματα αυτά τα πράγματα δεν είναι δυνατόν να γίνουν. Ξαναπήραμε όλη την Αφρική, υποδουλώσαμε τους Βανδάλους και ελπίζουμε να δώσει ο Θεός να πετύχουμε πολλά ακόμη και σπουδαιότερα από αυτά. Γι’ αυτό πρέπει να εισπράττονται οι φόροι τακτικά και πρόθυμα και στις ορισμένες προθεσμίες».

**Ιουστινιανός,***Νεαραί*

*Αναφέρεται:…………………………………………………………………………………………………..*

**Ο τελευταίος διάλογος Μωάμεθ Β΄ και Κωνσταντίνου ΙΑ΄ Παλαιολόγου.**

**ΜΩΑΜΕΘ:** Άφησέ μου την Πόλη, πριν πάθει μεγάλο κακό, και φύγε ειρηνικά με όλους τους άρχοντες και τα υπάρχοντά σας. Πήγαινε να κυβερνήσεις το Μοριά και στους αδελφούς σου εγώ θα δώσω άλλες επαρχίες. Και θα παραμείνουμε φίλοι. Όσοι θελήσουν να μείνουν στην Πόλη, κανείς δε θα πάθει κακό από κανέναν.

**ΚΩΝΣΤΑΝΤΙΝΟΣ:**Το να σου παραδώσω την Πόλη δεν είναι έργο δικό μου ούτε κανενός άλλου από όσους κατοικούμε σ’ αυτή. Κοινή απόφασή μας είναι να πεθάνουμε και να μη λυπηθούμε τη ζωή μας. Αν όμως λύσεις την πολιορκία και αποχωρήσεις, δεχόμαστε να σου καταβάλουμε ετήσιο φόρο, και πάνω από τις δυνάμεις μας. Και άλλα θέματα να συζητήσουμε, εάν αποδεχθείς ειρήνη.

**ΜΩΑΜΕΘ:** Δεν είναι δυνατό σε μένα ν’ αποχωρήσω. Ή παίρνω τώρα την Πόλη ή με παίρνει αυτή, ζωντανό ή νεκρό.

**Δούκας** (ιστορικός της Άλωσης)

*Αναφέρεται:…………………………………………………………………………………………………..*

**Το διάταγμα της συνόδου της Ιέρειας (754)**

«Ομόφωνα ορίζουμε ότι παντός είδους εικόνες, που έχουν κατασκευαστεί από κάθε είδους υλικό και έχουν ζωγραφιστεί με τον κακότεχνο χρωστήρα των εικονογράφων θα είναι στο μέλλον απόβλητες από τις χριστιανικές εκκλησίες και ξένες και αποκρουστικές για τους χριστιανούς. Όποιος τολμά από δω και πέρα να κατασκευάζει ή να προσκυνά ή να τοποθετεί σε εκκλησία ή ιδιωτική κατοικία ή να αποκρύπτει εικόνες, αν αυτός είναι επίσκοπος ή διάκονος να καθαιρείται, αν είναι μοναχός ή λαϊκός να αναθεματίζεται και να είναι υπόλογος απέναντι στους αυτοκρατορικούς νόμους, με την κατηγορία ότι στρέφεται ενάντια στις εντολές του Θεού και είναι εχθρός των πατροπαράδοτων δογμάτων».

*Αναφέρεται:…………………………………………………………………………………………………..*

**Έτσι μεγάλωσε το Βυζάντιο**

«Με τη μεταφορά της πρωτεύουσας στο Βυζάντιο, τον αυτοκράτορα ακολούθησαν κι εγκαταστάθηκαν εδώ χιλιάδες Ρωμαίοι πολίτες, κυβερνητικοί υπάλληλοι, στρατιωτικοί, νομικοί, επαγγελματίες, έμποροι και τεχνίτες που είχαν έρθει να βοηθήσουν στο χτίσιμο της πόλης. Όλοι αυτοί μιλούσαν και συνέχισαν να μιλούν τη γλώσσα τους, τη λατινική. Μάθαιναν όμως και την ελληνική, γιατί αυτή τη γλώσσα γνώριζαν και μιλούσαν όλοι στην Ανατολή και στο Βυζάντιο. Γι αυτό οι Ρωμαίοι δεν επέβαλαν τη λατινική γλώσσα στους Έλληνες. Αντίθετα βοήθησαν και οι ίδιοι στην εξάπλωση της ελληνικής γλώσσας, γιατί αυτή έφερνε μαζί της τον ελληνικό πολιτισμό και την εξημέρωση των κατοίκων. Έτσι αυτή η ενίσχυση του ελληνισμού αποδείχθηκε ευεργετική για όλους τους Ρωμαίους υπηκόους».

**Κ. Άμαντος,***Εισαγωγή στη Βυζαντινή Ιστορία*

*Αναφέρεται:…………………………………………………………………………………………………..*

**Η σημασία της συνθήκης του 911**

Η συνθήκη του 911 δείχνει ότι οι Βάραγγοι, οι αυθέντες της Ρωσίας, και οι Σλάβοι, οι υποτελείς τους, έλκονταν όλο και περισσότερο στην οικονομική και πολιτική τροχιά του Βυζαντίου, μέσω του εμπορίου της διπλωματίας και της ανθρώπινης επαφής. Αυτές οι επαφές δεν θα μπορούσαν να μην ενθαρρύνουν τις πολιτιστικές σχέσεις. Γιατί οι ρώσοι έμποροι και μισθοφόροι και οι διπλωματικοί απεσταλμένοι των δύο χωρών που ταξίδευαν συνεχώς μεταξύ Κιέβου και Κωνσταντινούπολης, δρούσαν ως φορείς ιδεών, πεποιθήσεων και τρόπων. Από την άλλη μεριά οι βυζαντινοί ιθύνοντες είχαν σοβαρούς λόγους να επιθυμούν να χρησιμοποιήσουν τις σχέσεις τους με τους Ρώσους, για να φέρουν αυτό το βαρβαρικό και ακόμη σε μεγάλη έκταση ειδωλολατρικό λαό υπό τον διπλό έλεγχο της Αυτοκρατορίας και της Εκκλησίας της Ανατολικής Ρώμης.

**D. Obolensky,** *Η Βυζαντινή Κοινοπολιτεία. Η Ανατολική Ευρώπη,* 500-1453, μετ. Γ. Τσεβρεμές,

εκδόσεις Βάνιας, Θεσσαλονίκη 1991, 308

*Αναφέρεται:…………………………………………………………………………………………………..*

Ο Ibn Zabala, συγγραφέας του έργου «Ιστορία της Μεδίνας», που συντάχθηκε περί το έτος 814, αναφέρει ότι ο χαλίφης Βαλίδ (Walid I, 705-715) παρακάλεσε τον αυτοκράτορα των Ελλήνων να βοηθήσει στην οικοδόμηση του τεμένους του Προφήτη. Αυτός του έστειλε φορτία με ψηφίδες και περί τους δέκα ή είκοσι τεχνίτες με το ακόλουθο μήνυμα: «Σου έστειλα δέκα τεχνίτες που αξίζουν όμως όσο εκατό τεχνίτες και επίσης ογδόντα χιλιάδες δηνάρια (χρυσά νομίσματα) για τη συντήρησή τους».

**C. Head,** *Justianian II of Byzantium,* Λονδίνο 1972, 126

*Αναφέρεται:…………………………………………………………………………………………………..*

**Οι αποφάσεις και ο όρος της Ζ΄ Οικουμενικής Συνόδου**

«Αυτοί που κοιτάζουν τις εικόνες θυμούνται και ποθούν τις εικονιζόμενες μορφές και απονέμουν σε αυτές ασπασμό και τιμητική προσκύνηση, όχι την αληθινή λατρεία που ταιριάζει μόνο στη θεία φύση. Γιατί η τιμή που απονέμεται στην εικόνα μεταβαίνει στην πρωτότυπη έννοια και όποιος προσκυνάει την εικόνα προσκυνάει την υπόσταση του εικονιζόμενου σε αυτή».

*Αναφέρεται:…………………………………………………………………………………………………..*

Για το πέρασμα του Διγενή από την Κρήτη, μιλούν και τα ριζίτικα τραγούδια, που τραγουδιούνται ακόμη στο νησί και κρατούν ζωντανή τη μνήμη της παλικαριάς και του άδικου θανάτου του:

«Ο Διγενής ψυχομαχεί κι η γη τόνε τρομάσσει.  
Βροντά κι αστράφτει ο ουρανός και σειέται ο απάνω κόσμος.  
κι ο κάτω κόσμος άνοιξε και τρίζουν τα θεμέλια  
και η πλάκα τον ανατριχιά πώς θα τόνε σκεπάσει,  
πώς θα σκεπάσει τον αϊτό, της γης τον αντρειωμένο.  
Σπίτι δεν τον εσκέπαζε, σπήλιο δεν τον εχώρει,  
τα όρη εδρασκέλιζε, βουνών κορφές επήδα.  
Στο γλάκιο6 πιάνει ο νιος λαγό, στον πήδο πιάνει αγρίμι,  
την πέρδικα την πλουμιστή ξοπίσω την αφήνει.  
Ζηλεύει ο Χάρος, με χωσιά7 μακριά τόνε βιγλίζει  
κι ελάβωσέ του την καρδιά και την ψυχή του επήρε»

*Συλλογή Στίλπωνος Κυριακίδου*

*Αναφέρεται:…………………………………………………………………………………………………..*

**Η παγκόσμια αναγνώριση του Κύριλλου και του Μεθόδιου**

«Όποιος ασχοληθεί με την ιστορία των Σλάβων, όποιος ταξιδέψει στις χώρες τους, βρίσκει παντού τον Κύριλλο και το Μεθόδιο. Σ’ όλες τις σλαβικές πόλεις, την Πράγα, το Βελιγράδι, τη Σόφια και τη Μόσχα οι δυο αυτοί θεσσαλονικείς θεωρούνται ως εθνικοί προστάτες τους. Οι επιστήμονες γράφουν την ιστορία τους, ο λαός τους σέβεται, η Ορθόδοξη Εκκλησία τους τιμά ως αγίους και οι πολιτικοί βλέπουν σ’ αυτούς το σύμβολο της ενότητας για τη φυλή τους».

***Λ. Λεζέ***

*Αναφέρεται:…………………………………………………………………………………………………..*

**Ο πρώτος διχασμός με τη Δύση**

«Όταν ο πάπας της Ρώμης έμαθε την καθαίρεση των σεπτών εικόνων, εμπόδισε να σταλούν οι φόροι της Ρώμης και της Ιταλίας στην Κωνσταντινούπολη. Με επιστολή του ακόμη εμήνυσε στον αυτοκράτορα Λέοντα Γ΄ ότι δεν πρέπει ο βασιλιάς να κάνει λόγο και να μεταβάλει την αρχαία πίστη της εκκλησίας, η οποία έχει καθιερωθεί από τους αγίους πατέρες».

***Θεοφάνης***(Ιστορικός της εποχής).

*Αναφέρεται:…………………………………………………………………………………………………..*

**Οι Δυνατοί παρανομούν**

«Οι **Δυνατοί** και οι **Yπερέχοντες** στο Θέμα των Θρακησίων, περιφρονώντας τους βασιλικούς νόμους, το φυσικό δίκαιο και τη δική μου προσταγή, δε σταματούν να εισέρχονται στα χωριά και, προφασιζόμενοι την αγορά, τη δωρεά ή την κληρονομιά κτημάτων, να τυραννούν τους πένητες3 χωρικούς και να τους κάνουν μετανάστες στον τόπο τους και στα κτήματά τους».

**Κωνσταντίνος Πορφυρογέννητος,**  
*Νεαρά (Μάρτιος 947 μ.Χ.)*

*Αναφέρεται:…………………………………………………………………………………………………..*

**Το βυζαντινό κράτος τον 15ο αιώνα**

«Στα μέσα του 15ου αιώνα, το βυζαντινό κράτος ήταν η πρωτεύουσά του και λίγες ακόμη πόλεις. Οι Τούρκοι με τις κατακτήσεις τους είχαν δημιουργήσει ένα στρατιωτικό κλοιό γύρω της. Ουσιαστικά δεν υπήρχε κράτος. Μόνο η σκιά του και η παράδοση της χιλιόχρονης ιστορίας του τού έδινε κάποια ζωή».

**Γιάννης Κορδάτος,**  
Τα τελευταία χρόνιατης βυζαντινής αυτοκρατορίας

*Αναφέρεται:…………………………………………………………………………………………………..*

**Λέων ο Μαθηματικός**

Ο Άραβας χαλίφης της Βαγδάτης ήθελε να πάρει στην αυλή του το Λέοντα το Μαθηματικό, που ήταν διευθυντής του Πανεπιστημίου. Γι αυτό έστειλε στον αυτοκράτορα Θεόφιλο μεγάλη ποσότητα χρυσού και του υποσχέθηκε διαρκή ειρήνη. Ο Θεόφιλος όμως αρνήθηκε: «Θα ήταν ανόητο για μας να διώξουμε από τη χώρα μας και να δώσουμε σε άλλους ένα καλό, για το οποίο το γένος μας τιμάται και θαυμάζεται από όλους», είπε.

***Τα μετά τον Θεοφάνη***

*Αναφέρεται:……………………………………………………………………………………………….....*

**Τα στρατιωτικά κτήματα των Βυζαντινών**

Οι στρατιώτες διέθεταν κτηματική περιουσία, που είτε την αγόραζαν μόνοι τους είτε τους την παραχωρούσε το κράτος, με αντάλλαγμα τη στρατιωτική υπηρεσία και τη φύλαξη της περιοχής που ανήκαν τα κτήματα. Ο θεσμός αυτός βοήθησε την πολεμική ισχύ του κράτους, αλλά από το τέλος του 10ου αιώνα καταργείται. Από εδώ και στο εξής το Βυζάντιο βρίσκεται αναγκασμένο να στηριχτεί σε ξένα μισθοφορικά στρατεύματα. Κι αυτός είναι ένας από τους λόγους που θα το οδηγήσουν στην παρακμή του.

**Will Durant,** *Παγκόσμιος Ιστορία του Πολιτισμού*

*Αναφέρεται:…………………………………………………………………………………………………..*

**O Αλπ Αρσλάν  
τιμά τον αιχμάλωτο Ρωμανό Δ΄**

Ο αρχηγός των Σελτζούκων Τούρκων Αλπ Αρσλάν, μετά τη μάχη του Ματζικέρτ φέρθηκε στον αιχμάλωτο αυτοκράτορα Ρωμανό Δ΄ με την καλοσύνη που μόνον οι γενναίοι διαθέτουν. Τον κάλεσε στο γεύμα και του είπε:

«Μη φοβάσαι, δε θα πάθεις κανένα κακό. Θα τιμηθείς όπως αξίζει στη βασιλική σου μεγαλειότητα. Γιατί πιστεύω πως είναι ανόητος ο άνθρωπος εκείνος που δε συλλογίζεται ότι η τύχη μεταβάλλεται και δε σέβεται τις συμφορές των άλλων».

Και, τηρώντας το λόγο του, τον ελευθέρωσε μαζί με τους άνδρες της φρουράς του και υπέγραψε συνθήκη ειρήνης μαζί του.

**Μ. Ψελλός,** *Χρονογραφία*

*Αναφέρεται:…………………………………………………………………………………………………..*

**Η Βασιλεύουσα**

Ο Γάλλος ιστορικός Βελλεαρδουίνος, που ακολουθούσε τη Σταυροφορία γράφει: «Όταν αντικρίσαμε την Κωνσταντινούπολη, δεν μπορούσαμε να πιστέψουμε ότι υπάρχει άλλη τόσο πλούσια πόλη παρόμοια με αυτή. Τα ψηλά τείχη, οι πλούσιοι πύργοι, τα ανάκτορα και οι μεγάλες εκκλησίες, που ήταν τόσες πολλές ώστε κανείς δεν μπορεί να πιστέψει πως τις είδε όλες. Κανένας από μας δεν ήταν τόσο σκληρός , ώστε να μην αισθανθεί το δέρμα του να ανατριχιάζει. Γιατί ποτέ άλλος λαός, από την απαρχή του κόσμου, δεν ανέλαβε μια τόσο μεγάλη επιχείρηση όσο εκείνη της δικής μας επίθεσης».

**Will Durant,** *Παγκόσμια Ιστορία Πολιτισμού*

*Αναφέρεται:…………………………………………………………………………………………………..*

**Βυζαντινοί απεσταλμένοι ζητούν βοήθεια από τον Πάπα**

Οι Βυζαντινοί δεν πήραν μέρος στη μάχη της Βάρνας. Ο αυτοκράτορας Ιωάννης Η΄, o Παλαιολόγος , αντί να συνεργαστεί με τους γείτονές του και ν’ αντιμετωπίσουν ενωμένοι τον κοινό τουρκικό κίνδυνο, ζήτησε βοήθεια από τον Πάπα και τους Φράγκους. Κι αυτοί, για να τον βοηθήσουν, ζητούσαν ως αντάλλαγμα νέα προνόμια και την υποταγή της Ορθόδοξης ανατολικής εκκλησίας στη δυτική Καθολική . Η ενέργεια αυτή δε βρήκε σύμφωνο το λαό του Βυζαντίου. Για μια φορά ακόμη, χωρίστηκε σε αντιμαχόμενες παρατάξεις: τους ενωτικούς , που ήθελαν την ένωση των εκκλησιών και τους ανθενωτικούς, που τη μάχονταν, για να μη νοθευτεί η πίστη τους, καθώς έλεγαν.

*Αναφέρεται:…………………………………………………………………………………………………..*

**Νόμοι υπέρ των αδυνάτων**

α. «Όλες οι αγοροπωλησίες που έγιναν ανάμεσα σε πένητες και δυνατούς δεν ισχύουν και είναι παράνομες. Γι ’αυτό αποφασίζουμε την επιστροφή των κτημάτων στους πένητες, χωρίς την απόδοση των χρημάτων της αγοράς, ούτε των φόρων και των δαπανών καλλιέργειάς τους. Είναι αυτονόητο ότι η διάταξη αυτή ισχύει και για το μέλλον».

β. «Οι δυνατοί επιθυμούμε να αγοράζουν ακίνητα από τους δυνατούς, οι δε στρατιώτες και οι πένητες γεωργοί επιτρέπουμε να συναλλάσσονται με τους όμοιους της δικής τους τάξης».

**Βασίλειος Β΄,***Νεαραί*

*Αναφέρεται:…………………………………………………………………………………………………..*

1. «Εάν σήμερα μπορούμε να διαβάζουμε τον Πλάτωνα, τον Όμηρο και τον Ευριπίδη από το πρωτότυπό τους, το οφείλουμε πρώτιστα στους διακεκριμένους Έλληνες λογίους, οι οποίοι το δέκατο αιώνα διέσωσαν πολλά κείμενα από την καταστροφή».

**Διον. Α. Ζακυθηνός,** Βυζαντινή Ιστορία

1. «Στα μοναστικά κέντρα του Αγίου Όρους, της Ανατολής και της Πόλης ασκημένες ομάδες γραφέων μοναχών αντέγραψαν και διέσωσαν από τη φθορά και την καταστροφή χιλιάδες αρχαία ελληνικά συγγράμματα. Με τον τρόπο αυτό τα μοναστήρια πρωτο- στάτησαν στη διά- σωση της αρχαίας ελληνικής κληρονομιάς».

**Kurt Weitzmann,**  
Βυζαντινή Ιστορία

*Αναφέρεται:…………………………………………………………………………………………………..*

**Εκδικητής**

«Την άπαρτη πόλη μας ξένου πόδι την πάτησε. Εννιακοσίων χρόνων ένδοξη ζωή έσβησε. Φράγκοι, Βενετσιάνοι και Γερμανοί χύνονται απάνω της αχόρταγα. Με το σταυρό συντρίβουν το σταυρό μας, με τη θρησκεία τους πελεκούν τη θρησκεία μας. Γαλέρες φεύγουν και γαλέρες έρχονται. Παίρνουν τα πλούτη μας, τη δόξα μας, τα ιερά μας. Αλλού τα πάνε στη Δύση, να ημερέψουν και κείνης τους λαούς, να δοξάσουν και κείνης τα χώματα. Η Βενετιά τα δέχεται περίχαρη, στολίζεται και καμαρώνει. Στήνει στις πλατείες της τ’ άλογα τ’ ανεμοπόδαρα, του ακράτητου λαού συμβολική παράσταση».3

**Ανδρέας Καρκαβίτσας,** *Λόγια της πλώρης (1899)*

*Αναφέρεται:…………………………………………………………………………………………………..*

**Η ευκαιρία χάθηκε**

Τα έθνη της Δύσης και τα ελληνικά πριγκιπάτα της βαλκανικής χερσονήσου δεν μπορούσαν να καταλάβουν ότι έπρεπε να ενωθούν και μαζί με το Μιχαήλ Παλαιολόγο να σώσουν τη Βυζαντινή Αυτοκρατορία. Οι προσωπικές φιλοδοξίες των ηγετών τους δεν μπορούσαν να δουν ότι όχι μόνο απειλείται καθένα ξεχωριστά, αλλά και ολόκληρη η χριστιανοσύνη. Ένα ισχυρό και ενωμένο Βυζάντιο θα μπορούσε να τους σώσει όλους.

**Α. Α. Βασίλιεφ,***Ιστορία της Βυζαντινής αυτοκρατορίας*

*Αναφέρεται:…………………………………………………………………………………………………..*

**Στην Πόλη από το κρυφό πέρασμα**

«Ο στρατηγός Αλέξιος Στρατηγόπουλος καιρό πολύ προσπαθούσε να βρει τρόπο να μπει στη βασιλεύουσα. Βλέποντας όμως τα απόρθητα τείχη που ορθώνονταν μπροστά του είχε απογοητευτεί. Ένα πρωινό οι στρατιώτες του έφεραν στη σκηνή του ένα γέροντα, που βρέθηκε ξαφνικά μπροστά τους έξω από τα τείχη. Τότε ο στρατηγός τον πήρε παράμερα και τον ρώτησε:

- Ποιος είσαι; Από πού έρχεσαι και πού πας;

- Από την Πόλη έρχομαι, άρχοντά μου, και πάω εδώ κοντά στα περιβόλια μου.

- Δε λες την αλήθεια. Αφού είναι ακόμη νύχτα, πώς σε άφησαν οι φύλακες να βγεις από τα τείχη;

- Είναι μια κρυφή τρύπα κάτω από τα τείχη, άρχοντά μου, που κανένας άλλος δεν την ξέρει, εκτός από μένα. Εγώ την ξέρω από παλιά. Και, όταν θέλω, μπαίνω-βγαίνω απ’ αυτή στην Πόλη χωρίς να με δει κανείς.

Ο Στρατηγόπουλος χάρηκε πολύ. Του έταξε δώρα και τιμές αν του έδειχνε το κρυφό πέρασμα και κατάφερνε κι αυτός να μπει στην Πόλη. Ο γέροντας, που κατάλαβε με ποιον είχε να κάμει, δέχτηκε με χαρά να πει το μυστικό και χωρίς δώρα. Οδήγησε το στρατηγό κοντά στα τείχη και του έδειξε το κρυφό πέρασμα. Την άλλη μέρα η Πόλη ήταν ξανά στα χέρια των Βυζαντινών».

**Γ. Φραντζής** *(Βυζαντινός χρονογράφος)*

*Αναφέρεται:…………………………………………………………………………………………………..*

**Το παιδομάζωμα**

«Στους κατακτημένους λαούς οι Οθωμανοί Τούρκοι επέβαλαν το **παιδομάζωμα.** Για να καλύψουν τις στρατιωτικές τους ανάγκες, καθώς έλεγαν, έπαιρναν, από μικρή ηλικία, τα δυνατά αρσενικά παιδιά των χριστιανών, τα έκαναν μουσουλμάνους, τα φανάτιζαν και τα εκπαίδευαν σε ειδικά στρατόπεδα στην τέχνη του πολέμου. Από αυτή τη βίαιη στρατολόγηση δημιούργησαν τα **τάγματα των γενιτσάρων,**που φημίζονταν για τη μαχητικότητά τους αλλά και για τη σκληρότητά τους κατά των αντιπάλων τους».

*Αναφέρεται:…………………………………………………………………………………………………..*

**Έτσι παραδόθηκε το κάστρο των Ιωαννίνων**

Ο σουλτάνος Μουράτ Β΄ έγραψε προς τους κατοίκους των Ιωαννίνων:

«Σας συμβουλεύω να έλθετε θεληματικώς να μου παραδώσετε το κάστρο σας και να με προσκυνήσετε για βασιλέα σας. Αλλιώς θα έλθω με τα στρατεύματά μου και θα το πάρω με το σπαθί μου. Και τότε, όπως εκυριεύσαμε τη Θεσσαλονίκη και εχαλάσαμε τις εκκλησίες και ερημώσαμε και αφανίσαμε τα πάντα, έτσι θέλομεν χαλάσει την πόλη σας, και εσάς και τα πράγματά σας. Και το κρίμα να το γυρεύει ο Θεός από εσάς…»

**Σπ. Λάμπρος,***Νέος Ελληνομνήμων*

*Αναφέρεται:…………………………………………………………………………………………………..*

**Θρήνος του Πόντου για την Άλωση της Πόλης**

Ένα πουλί, καλό πουλί έβγαιν’ από την Πόλη,  
ουδέ σ’ αμπέλια κόνεψε1, ουδέ σε περιβόλια  
μόνο πήγε κι εκόνεψεν εις του Ηλιού2 το κάστρο.  
Έσειξε3 το ’να του φτερό, στο αίμα βουτηγμένο,  
έσειξε τ’ άλλο του φτερό, χαρτίν είχε γραμμένο.  
Να το διαβάσει δε μπορεί, ούδ’ ο Μητροπολίτης!  
Κι ένα παιδί, καλό παιδί έρχεται κι αναγνώθει,  
το αναγνώθει κι όλο κλαίει κι όλο στηθοκοπιέται:  
«Αλί σε μας και βάι σε μας, πάρθηκε η Ρωμανία4».  
  
Μοιρολογούν οι εκκλησιές και κλαίν’ τα μοναστήρια  
κι ο Αη-Γιάννης ο Χρυσόστομος κλαίει και δερνοκοπιέται.  
-Μην κλαις, μην κλαις, Άη-Γιάννη μου, και μη δερνοκοπιέσαι.  
-Η Ρωμανία επέρασεν, η Ρωμανία επάρθη!  
-Η Ρωμανία κι αν ’πέρασεν, ανθεί και φέρνει κι άλλη.

**Ελληνικά δημοτικά τραγούδια.**  
*Ακαδημία Αθηνών, Εκλογή.*

*Αναφέρεται:…………………………………………………………………………………………………..*

**1.** «Τῇ Ὑπερμάχῳ Στρατηγῷ τὰ νικητήρια,

ὡς λυτρωθεῖσα τῶν δεινῶν εὐχαριστήρια

ἀναγράφω Σοι ἡ Πόλις Σου, Θεοτόκε.

Ἀλλ’ ὡς ἔχουσα τὸ κράτος ἀπροσμάχητον,

ἐκ παντοίων με κινδύνων ἐλευθέρωσον,

ἵνα κράζω Σοι:

Χαῖρε, Νύμφη, ἀνύμφευτε».

***Ρωμανός ο Μελωδός***

**2.** Ο «Ακάθιστος Ύμνος», το αριστούργημα αυτό της βυζαντινής υμνογραφίας, αποδίδεται στον Ρωμανό τον Μελωδό. Θεωρείται η φωνή ενός λαού, που ξεσηκώθηκε για να ευχαριστήσει την προστάτιδά του, την Παρθένο, την «υπέρμαχο στρατηγό», όπως την αποκαλεί».

***Ελένη Γλύκατζη–Αρβελέρ***

*Αναφέρεται σε:……………………………………………………………………………………………….*

«Αυτό το έτος (622), στις 4 Απριλίου, ο **Βασιλιάς Ηράκλειος**, αφού γιόρτασε το Πάσχα στην Κωνσταντινούπολη, ξεκίνησε αμέσως μετά, τη δεύτερη μέρα το απόγευμα, κατά της Περσίας. Επειδή όμως δεν είχε οικονομικούς πόρους πήρε ως δάνειο τα χρήματα των εκκλησιαστικών ιδρυμάτων. Πήρε και από τη μεγάλη εκκλησία (Αγία Σοφία) τα πολυκάντηλα και άλλα λειτουργικά σκεύη και έκοψε νομίσματα πολλά. Άφησε δε και **το γιο του** μαζί με τον **πατριάρχη Σέργιο** και τον **Πατρίκιο Βώνο**, άνδρα λογικό και συνετό και έμπειρο σε όλα, να διοικούν και να φροντίζουν την Πόλη».

**Θεοφάνης,** *Χρονογραφία* (9ος αι.)

*Αναφέρεται σε:……………………………………………………………………………………………….*

**Επιστολή του Πάπα Γρηγορίου Α΄ προς τον επίσκοπο Μασσαλίας**

«Για το ότι απαγόρευσες τη λατρεία των εικόνων σε επαινούμε όλοι μας. Κανένα ανθρώπινο

δημιούργημα δεν πρέπει να γίνεται αντικείμενο λατρείας. Σε κατηγορούμε όμως γιατί τις έσπασες. Να λατρεύει κανείς μια εικόνα είναι άλλο πράγμα και να διδάσκεται κανείς, μέσω της ιστορίας της εικόνας, τι πρέπει να λατρεύει, είναι άλλο. Ο πιστός που δε γνωρίζει γράμματα, κοιτάζοντας τις εικόνες στους τοίχους, μπορεί να διαβάσει εκείνο που δεν μπορεί να διαβάσει στα βιβλία».

**Μigne,** *Λατινική Πατρολογία, Πάπα Γρηγορίου Α΄ επιστολές*

*Αναφέρεται:…………………………………………………………………………………………………..*

**Το οριστικό σχίσμα του 1054**

«Μετά την εικονομαχία, οι σχέσεις ανατολικής και δυτικής εκκλησίας ψυχράθηκαν και σιγά-σιγά η μία απομακρυνόταν από την άλλη. Η σημαντικότερη διαφορά ανάμεσά τους ήταν το ζήτημα των Πρωτείων του Πάπα, ο οποίος ήθελε να εξουσιάζει όλους τους άλλους Πατριάρχες. Το **1054** λοιπόν οι σχέσεις των δύο εκκλησιών διακόπηκαν οριστικά. Οι συνέπειες ήταν οδυνηρές και για τις δύο πλευρές. Δυο χριστιανικοί κόσμοι χωρίστηκαν **και το σχίσμα αυτό παραμένει αγεφύρωτο έως σήμερα**. Το μίσος που κυριάρχησε ανάμεσά τους θα εκδηλωθεί εκ μέρους της Δύσης, λίγο αργότερα, με τις σταυροφορίες και την άλωση της Πόλης το 1204».

**Α.Α. Βασίλιεφ,** *Ιστορία της βυζαντινής αυτοκρατορίας*

*Αναφέρεται σε:……………………………………………………………………………………………….*

Ανάθεμά σε, βασιλιά, και τρις ανάθεμά σε,

με το κακό οπό ’καμες και το κακό που κάνεις.

Στέλνεις δένεις τους γέροντες, τους πρώτους, τους παπάδες

να μάσεις παιδομάζωμα, να κάμεις γενιτσάρους.

Κλαίν’ οι γονέοι τα παιδιά κι οι αδελφές τ’ αδέλφια,

κλαίγω κι εγώ και καίγομαι και όσο ζω θα κλαίγω.

Πέρσι πήραν το γιόκα μου, φέτος τον αδελφό μου!

*Αναφέρεται σε:……………………………………………………………………………………………….*

**Οι τελευταίες ώρες της Πόλης**

«…Στο μεταξύ σκαρφάλωσαν στο κάστρο ένα σμάρι Τούρκοι και πηδήσανε στην τάπια1. Η καστρόπορτα άνοιξε και η μερμηγκιά χύμηξε μέσα με φοβερή οχλοβοή. Εκείνη την ώρα ακούστηκε μια σπαραχτική φωνή: **«Η Πόλις εάλω!», «Η Πόλη πάρθηκε!».**

Ο βασιλέας κέντησε τ’ άλογό του κι έδραμε κατά το μέρος που γινότανε ο θρήνος. Μα το τουρκομάνι φούσκωνε κι έσπρωχνε μπροστά τους λιγοστούς χριστιανούς. Τότες ο Κωνσταντίνος έπεσε μέσα στο πλήθος, με το σπαθί στο χέρι, κι έτρεχε σαν ποταμός το αίμα από τα χέρια και τα ποδάρια του. Πλάι του πολεμήσανε και σκοτωθήκανε ο Φραγκίσκος Τολέδος, ο Θεόφιλος Παλαιολόγος, ο Γιάννης Δαλμάτης και άλλοι χριστιανοί στρατιώτες. Εκεί παρέδωσε την ψυχή του και ο μάρτυρας βασιλιάς, κράζοντας με δάκρυα:

«Δεν υπάρχει ένας χριστιανός να πάρει την κεφαλή μου!».

**Φ. Κόντογλου,** Νέα Εστία

*Αναφέρεται:…………………………………………………………………………………………………..*